Valdres-dødsfallet: Barneombudet ber departementet gripe inn
ARTIKKELEN ER OVER TRE ÅR GAMMEL En 13 år gammel jente ble nyttårsaften funnet død på en hytte i Valdres. Dødsårsaken skal være avmagring og sult, noe som danner grunnlaget for at moren er siktet for grov omsorgssvikt med døden til følge. Moren sendte i fjor høst en mobbeklage til Fylkesmannen i Oslo og Akershus. Før fylkesmannen rakk å konkludere, hadde jenta og moren flyttet fra Bærum til Valdres. I et brev til sendt til Utdanningsdirektoratet og Kommunal – og moderniseringsdepartementet fredag ber Barneombudet om en undersøkelse av om fylkesmannen har gjort saksbehandlingsfeil.De viser til at de har mottatt informasjon om at: * Fylkesmannen har mottatt klager fra jentas mor som de har unnlatt å behandle. * Fylkesmannen brukte for lang tid og at de valgte å returnere morens klage til skolen. * Fylkesmannen nedprioriterte klagene fra jenta fordi hun hadde flyttet. * Fylkesmannen var kjent med at det var flere mobbesaker på en av Bærum-skolene jenta gikk på, i samme tidsrom som jenta var elev. * Fylkesmannen allerede har gjennomført tilsyn ved skolen som påviste lovbrudd, uten å utvide tilsynet til andre saker. Lest denne? Familien forsvarer morenBarneombudet tar forbehold om at de ikke kjenner til alle faktorer, men mener informasjonen er såpass alvorlig at den bør følges opp. – Informasjonen gjør at vi undrer oss over om saken er behandlet riktig. Vi mener direktoratet bør vurdere fylkesmannens saksbehandling, om den har vært gjort på riktig måte og om det har vært brukt riktig lovanvendelse. Dette er et viktig ledd i det å komme til bunns i hva som har skjedd, sier Anne Lindboe til VG. Tidligere denne uken åpnet den samme fylkesmannen tilsyn med hvordan helsetjeneste, skole og barnevern i Bærum kommune etter at 13-åringen ble funnet død i Valdres nyttårsaften.Barneombudet mener imidlertid at det må opprettes en settefylkesmann i delen av tilsynet som omhandler skole og opplæring. – Grunnen til at vi retter spørsmål om behov for settefylkesmann i denne saken, er opplysningene om at Fylkesmannen selv kan ha opptrådt i strid med lov, og at feilen kan ha innvirket på saksforløpet, skriver Lindboe. 13-åringen hadde vært elev ved tre skoler i Bærum. Første skoledag på ungdomsskolen sendte moren en klage til Fylkesmannen i Oslo og Akershus.VG har tidligere omtalt dialogen mellom moren, skolen og fylkesmannen: * 17. august klager moren på dårlig skolemiljø. * 3. september sender Fylkesmannen et brev til skolen der de ber dem ta stilling til påstandene fra mor. * 18. september får moren svar fra skolen, men Bærum kommune vil ikke kommentere innholdet. * 9. november mottar Fylkesmannen et nytt brev fra moren. Ifølge fylkesmannen skriver hun at datteren ble mobbet på barneskolen, og begrunner flyttingen med at hun ikke er fornøyd med tiltakene på den nye skolen. * 16. oktober sender moren en klage på manglende vedtak. Hun klager på at skolen ikke har satt inn tiltak som oppfyller retten til et godt psykososialt miljø. Morens forsvarer: Har gjort alt hun kunne for å redde datterenAllerede tirsdag denne uken sendte Barneombudet en henvendelse til Fylkesmannen i Oslo og Akershus, der de ba fylkesmannen om å vurdere å granske alle mobbesaker ved én av Bærum-skolene jenta var elev på. Utdanningsdirektør ved Fylkesmannen i Oslo og Akershus, Grethe Hovde Parr, har tidligere opplyst at de skal behandle klagen fra mor, og at den kan bli en del av tilsynet de skal føre. Fylkesmann Valgerd Svarstad Haugland avviser at det er behov for en settefylkesmann. – Som fylkesmannen tidligere har gitt uttrykk for på spørsmål fra media, kan vi ikke se noen grunn til at vi skulle være inhabile som tilsynsmyndighet i denne saken. Det har derfor heller ikke vært aktuelt å be departementet om oppnevning av settefylkesmann, sier hun til VG. – Vi vil lese og vurdere det barneombudet skriver når vi har mottatt brevet, sier pressekontakt Helge Kvandal i Kommunal- og moderniseringsdepartementet til VG.
Barneombudet mener informasjon tyder på at Fylkesmannen i Oslo og Akershus kan ha gjort feil i behandlingen av 13-åringens mobbesak.